《和午窗坐睡》
明代·李之世

家有癯仙椅，坐卧便首肘。海舶致之来，今复为吾有。

久失还故乡，坐忘不知久。偃息妥营魂，安閒舒足手。

侍僮疑入定，客到讶中酒。我生同草木，不材以为寿。

华巅难返童，神理当不朽。此中别有缘，睡觉两不受。

无想亦无因，非净亦非垢。纵然化蝶去，不梦漆园叟。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。